Water-optog vat vlam | Netwerk24
Water-optog vat vlam
Deur Lynda Greyling 22 Januarie 2020 06:01
'n Ligte vragmotor wat oproeriges Maandagoggend (20/01) omgestamp en aan die brand gesteek het. Foto: Verskaf
Wat 'n vreedsame optog in Qwaqwa sou wees, het in gewelddadige oproer ontaard – veral ná die dood van 'n agtjarige meisie.
Verskeie mense wat Maandagoggend (20/01) in Qwaqwa moes gaan werk, het noodgedwonge omgedraai nadat geweld vroegoggend uitgebreek het. Verskeie paaie, waaronder die toegangspaaie na Qwaqwa, was met klippe en brandende bande versper.
Skole is ook weens die geweld gesluit.
Volgens AO Mmako Mophireng, woordvoerder van die polisie, sou inwoners 'n optog hou om die aandag daarop te vestig dat hulle nie betroubare watertoevoer het nie. Die waterkwessie duur al jare.
Noodmaatreëls is in November verlede jaar deur die departement van water en sanitasie (DWS), die departement van samewerkende regering en tradisionele sake (Cogta) en die Maluti-a-Phofung-munisipaliteit ingestel om die waterinfrastruktuur te herstel.
Binnelandse sake het verlede week aangekondig dat sy kantoor in Qwaqwa weens die waterkwessie gesluit is omdat mense nie die toiletgeriewe kan gebruik nie.
Volgens Mophireng het Mosa Mbele (8) verdrink toe sy en haar broer by 'n rivier gaan water skep het.
"Hierdie voorval het sake vererger en misdadigers die geleentheid gegee om die optog as vaandel vir misdaad te gebruik."
In Phuthaditjhaba is 'n voertuig aan die brand gesteek, terwyl 'n drankwinkel geplunder is. In die sentrale sakegebied is verskeie besighede beskadig en geplunder.
Inwoners het dit ook ontgeld.
"Misdadigers het selfs huise begin plunder."
'n Sterk polisieteenwoordigheid word gehandhaaf en teen Maandagmiddag was reeds 38 inhegtenisnemings gedoen.
Mophireng sê hoewel 'n groot gebied beveilig is, is daar steeds gebiede waar onrus heers. Die polisie sal voortgaan om inhegtenisnemings te doen.